Hitler személyes utasításában Budapestet erőddé (Festung) nyilvánította és 1944. december 5-én a „budapesti erőd harcparancsnokává" Karl Pfeffer-Wildenbruch SS-Obergruppenführert, a Waffen-SS tábornokát nevezte ki. Budapest ostromának napjaiban, 1944 december 25-én a szovjetek a 3. Ukrán Hadseregcsoport követeként Ilja Osztapenkót és a 2. Ukrán Hadseregcsoport követeként Steinmetz Miklóst jelölték ki arra, hogy a bekerített városban megadásra szólítsák fel az ott levő német-magyar katonai erőket. A szovjet Legfelsőbb Főparancsnokság december 27-én adott engedélyt a Budapestet védő németek főparancsnoksága számára adandó ultimátum átadására. December 28-án este és 29-én reggel a szovjetek hangszórókon közölték a két parlamenter útvonalát.